Scania

Scania Aktiebolag, obyčajne označovaná ako Scania AB alebo iba Scania je popredná švédska automobilka vyrábajúca úžitkové vozidlá - predovšetkým ťažké nákladné automobily a autobusy. Takisto vyrába naftové motory pre ťažké vozidlá, lode a priemysel.

Spoločnosť bola založená v roku 1891 v meste Malmo vo Švédsku a dodnes tam aj sídli. Dnes má Scania desať výrobných závodov a to v Švédsku, Francúzsku, Holandsku, Argentíne, Brazílii, Poľsku a Rusku. V roku 2008 spoločnosť zamestnávala približne 35 000 ľudí po celom svete.

Logo Scanie je gryf z erbu švédskeho kraja Skåne.

História 
Scania AB (Scania je latinský názov kraja Skåne) vznikla spojením dvoch spoločností; Vabis a Scania.

Vabis (Vagnsfabriksaktiebolaget i Södertälje) bola založená v roku 1892 v Södertälje.

Maskinfabriks-aktiebolaget Scania bola založená v roku 1900 v Malmö. Zaoberala sa tak výrobou nákladných vagónov pre švédske štátne železnice (Statens Järnvägar), ako aj výrobou valcovaného hutného materiálu. Produkcii nákladných automobilov sa Scania venuje od roku 1903. Po fúzii sa spoločnosť Vabis (Vagn Aktie Bolaget I Södertälje v roku 1911 a vzniku firmy Scania-Vabis bolo sídlo spoločnosti preložené do Södertälje.

V roku 1919 bola celá výroba orientovaná iba na nákladné automobily. V období po prvej svetovej vojne však dopyt po nich prudko klesol a aj kvôli silnej deflácii spoločnosť v roku 1921 zbankrotovala. Ešte v rovnakom roku však bola so zhodným názvom znovu založená.

Scania-Vabis ako úspešný podnik s rozvinutou sieťou obchodných zastúpení a opravárenských dielní pre autobusy a nákladné automobily bola od roku 1948 navyše aj generálnym importérom Volkswagenu vo Švédsku. V roku 1969 sa spoločnosť zlúčila s firmou Saab pod menom Saab-Scania.

Od roku 1991 je Scania znovu samostatnou spoločnosťou. V roku 2000 získala skupina Volkswagen AG za sumu okolo 3 miliardy mariek 18,7 % kapitálu a 34,0 % hlasov vo správnej rade. 

Ďalšími dôležitými akcionármi sú švédska investičná spoločnosť Investor AB (20,1 %) a ďalší firmy vlastnené rodinou Wallenberg (10,5 %) a nemecká automobilka MAN (14,5 %).

V roku 2000 vyrobila Scania svoje miliónte vozidlo.

Súčasná produkcia
Nákladné automobily / Špeciálne vozidlá
 Scania P
 Scania G
 Scania R
Scania S

Autobusy
 Scania F
 Scania K
 Scania N
 Scania OmniLink (CK séria)
 Scania OmniCity (CN séria)
 Scania OmniExpress (LK séria)

Bývalá produkcia
Nákladné automobily
 Scania série 0 110, 140 (1968–1974)
 Scania série 1 111, 141 (1974–1981)
 Scania série 2 82, 92, 112, 142 (1981–1988)
 Scania série 3 93, 113, 143 (1987–1995)
 Scania série 4 94, 114, 124, 144, 164 (1995–2004)
 Scania série T (2004–2005) - nasledovník T modelov 4 série

Referencie

Iné projekty

Externé odkazy
Oficiálna webstránka
Photostream Scanie na stránke Flickr

Organizácie založené v 1891
Podniky vo Švédsku
Volkswagen Group
Výrobcovia nákladných automobilov
Výrobcovia autobusov
Výrobcovia motorov